Momberg se appèlsaak moet wag tot 2019 | Maroela Media
Vicki Momberg tydens 'n vorige geleentheid in die hof (4 April 2018). Foto: ANA.
Vicki Momberg (49), die Johannesburgse vrou wat tronkstraf opgelê is nadat sy 'n polisiebeampte herhaaldelik die k-woord toegesnou het, se appèlaansoek teen haar skuldigbevinding en vonnis is Maandag in die Randburg-landdroshof uitgestel.
Kingdom Onah, Momberg se regsverteenwoordiger, het aan die hof gesê die direkteur vir openbare vervolging het nie 'n datum vir die appèlaansoek verskaf nie. "Ons wag dat die DOV ons 'n datum gee wanneer die appèlaansoek aangehoor sal word," het Onah gesê.
"Ons glo die vonnis is te swaar. Die skuldigbevinding moet omgekeer word. Ons glo ten sterkste ons appèlaansoek sal suksesvol wees," het hy gesê.
Momberg het geskiedenis gemaak as die eerste persoon in Suid-Afrika wat tronkstraf vir rassisme opgelê is. Sy is in Februarie 2016 op video vasgevang waar sy die polisiebeampte, wat haar gehelp het nadat sy die slagoffer van 'n gryp-en-spaander-voorval was, die k-woord noem.
Dit het tydens die verhoor aan die lig gekom dat Momberg dié woord 48 keer in die video gebruik het. Daphne Naidoo, 'n beampte vir die departement van maatskaplike ontwikkeling, het tydens die verhoor in haar vonnisverslag aan die hof gesê Momberg het gedurende die eerste onderhoud wat sy met haar gehad het gesê die mense wat sy die k-woord toegesnou het, is net daardeur beledig omdat hulle self glo hulle is die k-woord.
Gedurende die tweede onderhoud het die beampte haar van die saak onttrek nadat Momberg haar ook beledig het.
Momberg is in November verlede jaar skuldig bevind op vier aanklagte van crimen injuria. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal.
Sy is in Augustus vanjaar op borgtog van R2 000 vrygelaat hangende die uitslag van die appèl teen haar skuldigbevinding en vonnis.
Momberg se appèlaansoek is tot 20 Februarie volgende jaar uitgestel.
23 dae gevangenis per uiting van die gewraakte k-woord , is hopeloos te min .
60 dae per woord is meer gepas . Ek stem saam , die vonnis moet aangepas word ….. opwaards .
… en die handsakDIEF (wat moes tronk toe gaan vir DIEFSTAL en ROOF) ´lives happily ever after ´.
Baie sterkte aan Vicki. Bly om te sien sy staan nog sterk.
Sy behoort vergoed te word omdat sy 'n slagoffer van misdaad was terwyl sy belasting betaal vir beskerming. In my opinie is hierdie hele saak belaglik.
@legens – ek stem saam jou 60 dae is meer gepas. Maar jy sit die pot totaal mis met jou "23 dae" LOL LOL Sy is effektief tot 2 jaar gevonnis – maar…… ek stem steeds saam jou oor 60 dae. Baie meer gepas.
Die regstelsel se oneffektiwiteit word weer uitgelig met die dat die saak uitgestel is. Hulle gaan hom uitstel en uitstel en uitstel tot die 2 jaar verby is. Ons regstelsel gaan haar in die steek laat -hoe durf sy die "k" woord te uiter. Regstelsel is 'n sirkus.